arnastofnun/IGC-2024 huggingface dataset:
Aðstaða til hestamennsku Nefndarálit - þingskjal nr. 1320

128. löggjafarþing 2002–2003.

Þskj. 1320 - 334. mál.

Nefndarálit um till. til þál. um úttekt á aðstöðu til hestamennsku.

Frá landbúnaðarnefnd.

Nefndin hefur fjallað um málið. Umsagnir bárust frá Félagi hrossabænda, Landssambandi hestamannafélaga, Sambandi sveitarfélaga á Suðurnesjum, Bændasamtökum Íslands, Eyþingi – Sambandi sveitarfélaga í Eyjafirði og Þingeyjarsýslum, Búnaðarsambandi Vestfjarða, Byggðastofnun, Ungmennafélagi Íslands og Búnaðarsambandi Eyjafjarðar.

Í tillögunni er gert ráð fyrir að fela landbúnaðarráðherra að skipa nefnd sem geri úttekt á aðstöðu til hestamennsku á landsbyggðinni og leggi fram tillögur um stuðning ríkissjóðs við uppbyggingu hennar.

Hestamennska er sívaxandi atvinnugrein og að mati landbúnaðarnefndar einn helsti vaxtarbroddurinn í íslenskum landbúnaði og ferðaþjónustu. Þá er hestamennska mikilvægur þáttur í heilbrigðu félagsstarfi fyrir æsku landsins og eru félagsmenn í hestamannafélögum nú um átta þúsund og mynda stærsta sérsambandið innan Íþrótta- og Ólympíusambands Íslands.

Nefndin leggur til að málið verði samþykkt óbreytt.

Sigríður Jóhannesdóttir, Guðjón Guðmundsson, Jónína Bjartmarz og Einar Oddur Kristjánsson voru fjarverandi við afgreiðslu málsins.

Alþingi, 8. mars 2003.

Drífa Hjartardóttir,

form., frsm.

Kristinn H. Gunnarsson.

Karl V. Matthíasson.

Þuríður Backman.

Sigríður Ingvarsdóttir.
Reynslulausn Þingsályktun - þingskjal nr. 1330

128. löggjafarþing 2002–2003.

Nr. 21/128.

Þskj. 1330 - 517. mál.

Þingsályktun um reynslulausn.

Alþingi ályktar að fela dómsmálaráðherra að skipa nefnd til að kanna og gera úttekt á veitingu reynslulausnar skv. 40.–42. gr. almennra hegningarlaga, nr. 19/1940. Kannað verði m.a. hversu algengt er að beita því úrræði, hvernig háttað er eftirliti með því að skilyrði reynslulausnar séu haldin og hversu mörg brot eru framin af einstaklingum á reynslulausn. Jafnframt verði sérstaklega kannað hvort ástæða sé til þess að breyta framkvæmd reynslulausnar á þann veg að það verði hlutverk dómara að ákveða hvort fangi skuli látinn laus til reynslu í stað Fangelsismálastofnunar ríkisins, sbr. 1. mgr. 40. gr. almennra hegningarlaga.

Samþykkt á Alþingi 13. mars 2003.
Rýrnun eigna íbúa landsbyggðarinnar Nefndarálit - þingskjal nr. 1340

128. löggjafarþing 2002–2003.

Þskj. 1340 - 254. mál.

Nefndarálit um till. til þál. um nefnd til að kanna rýrnun eigna íbúa landsbyggðarinnar.

Frá efnahags- og viðskiptanefnd.

Nefndin hefur fjallað um málið. Nefndinni bárust umsagnir um málið frá Fasteignamati ríkisins, Sambandi sveitarfélaga á Suðurnesjum, Sambandi sveitarfélaga á Austurlandi, Byggðastofnun, Eyþingi – Sambandi sveitarfélaga í Eyjafirði og Þingeyjarsýslum, Sambandi sveitarfélaga á Austurlandi og Félagi fasteignasala.

Í tillögunni er lagt til að kannað verði hver þróun fasteignaverðs á landsbyggðinni hafi verið samanborið við höfuðborgarsvæðið.

Nefndin leggur til breytingar á tillögugreininni. Auk orðalagsbreytinga þykir nauðsynlegt að tiltaka hvaða tímabil skuli skoðað og jafnframt er lengdur sá frestur sem nefndin hefur til að ljúka starfi sínu.

Nefndin tekur undir efni tillögunnar og leggur til að hún verði samþykkt með svofelldri

BREYTINGU:

Tillögugreinin orðist svo:

Alþingi ályktar að fela ríkisstjórninni að setja á stofn nefnd sem kanni þróun fasteignaverðs á landsbyggðinni í samanburði við höfuðborgarsvæðið síðastliðin tíu ár. Nefndin skoði ítarlega hvernig fasteignir fólks á landsbyggðinni hafi rýrnað í verði og þá hversu mikið, leiti úrræða og komi með tillögur til úrbóta.

Nefndin ljúki störfum fyrir árslok 2003.

Hjálmar Árnason og Kristinn H. Gunnarsson voru fjarverandi við afgreiðslu málsins.

Alþingi, 13. mars 2003.

Einar K. Guðfinnsson,

form., frsm.

Gunnar Birgisson.

Árni R. Árnason.

Adolf H. Berndsen.

Össur Skarphéðinsson.

Jóhanna Sigurðardóttir.

Steingrímur J. Sigfússon.
Áfallahjálp í sveitarfélögum Nefndarálit - þingskjal nr. 1344

128. löggjafarþing 2002–2003.

Þskj. 1344 - 59. mál.

Nefndarálit um till. til þál. um skipulagða áfallahjálp í sveitarfélögum.

Frá heilbrigðis- og trygginganefnd.

Nefndin hefur fjallað um málið.

Með tillögunni er lagt til að ríkisstjórninni verði falið í samstarfi við sveitarfélög að koma á skipulagðri áfallahjálp innan sveitarfélaga. Tillagan gerir ráð fyrir að í hverju sveitarfélagi eða í samstarfi nærliggjandi sveitarfélaga verði komið á markvissri stjórn áfallahjálpar sem bregðast mundi við ef þörf krefði

Að mati nefndarinnar er mikilvægt að skipulagðri áfallahjálp verði komið á alls staðar á landinu. Ljóst er að á sumum stöðum er þegar gert ráð fyrir þessari aðstoð og því ekki þörf á að hreyfa við málum þar.

Nefndin mælir með samþykkt tillögunnar.

Ásta Möller, Björgvin G. Sigurðsson, Einar Oddur Kristjánsson og Ólafur Örn Haraldsson voru fjarverandi við afgreiðslu málsins.

Alþingi, 11. mars 2003.

Jónína Bjartmarz,

form., frsm.

Lára Margrét Ragnarsdóttir.

Ásta R. Jóhannesdóttir.

Katrín Fjeldsted.

Þuríður Backman.
Breyting á XI. viðauka við EES-samninginn Þingsályktun - þingskjal nr. 1346

128. löggjafarþing 2002–2003.

Nr. 22/128.

Þskj. 1346 - 618. mál.

Þingsályktun um staðfestingu ákvörðunar sameiginlegu EES-nefndarinnar nr. 168/2002, um breytingu á XI. viðauka (Fjarskiptaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 168/2002 frá 6. desember 2002, um breytingu á XI. viðauka (Fjarskiptaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2002/39/EB frá 10. júní 2002, um breytingu á tilskipun 97/67/EB með tilliti til þess að opna póstþjónustu bandalagsins enn frekar fyrir samkeppni.

Samþykkt á Alþingi 13. mars 2003.
Breyting á XVIII. viðauka við EES-samninginn Þingsályktun - þingskjal nr. 1347

128. löggjafarþing 2002–2003.

Nr. 23/128.

Þskj. 1347 - 619. mál.

Þingsályktun um staðfestingu ákvörðunar sameiginlegu EES-nefndarinnar nr. 172/2002, um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 172/2002 frá 6. desember 2002, um breytingu á XVIII. viðauka (Öryggi og hollustuhættir á vinnustöðum, vinnuréttur og jafnrétti kynjanna) við EES- samninginn frá 2. maí 1992, og fella inn í samninginn tilskipun Evrópuþingsins og ráðsins 2002/14/EB frá 11. mars 2002, um almennan ramma um upplýsingamiðlun til launamanna og samráð við þá innan Evrópubandalagsins; sameiginlega yfirlýsingu Evrópuþingsins, ráðsins og framkvæmdastjórnarinnar um fyrirsvar starfsmanna.

Samþykkt á Alþingi 13. mars 2003.
Breyting á XIII. viðauka við EES-samninginn Þingsályktun - þingskjal nr. 1348

128. löggjafarþing 2002–2003.

Nr. 24/128.

Þskj. 1348 - 638. mál.

Þingsályktun um staðfestingu ákvörðunar sameiginlegu EES-nefndarinnar nr. 142/2002, um breytingu á XIII. viðauka (Flutningastarfsemi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 142/2002 frá 8. nóvember 2002, um breytingu á XIII. viðauka (Flutningastarfsemi) við EES-samninginn frá 2. maí 1992, og fella inn í samninginn reglugerð Evrópuþingsins og ráðsins (EB) nr. 889/2002 frá 13. maí 2002, um breytingu á reglugerð ráðsins (EB) nr. 2027/97, um bótaábyrgð flugfélaga vegna slysa.

Samþykkt á Alþingi 13. mars 2003.
Breyting á IX. viðauka við EES-samninginn Þingsályktun - þingskjal nr. 1349

128. löggjafarþing 2002–2003.

Nr. 25/128.

Þskj. 1349 - 639. mál.

Þingsályktun um staðfestingu ákvarðana sameiginlegu EES-nefndarinnar nr. 164/2002 og 165/2002, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvarðanir sameiginlegu EES-nefndarinnar nr. 164/2002 og 165/2002 frá 6. desember 2002, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2002/12/EB frá 5. mars 2002, um breytingu á tilskipun ráðsins 79/267/EBE að því er varðar kröfu um gjaldþol líftryggingafyrirtækja, og tilskipun Evrópuþingsins og ráðsins 2002/13/EB frá 5. mars 2002, um breytingu á tilskipun ráðsins 73/239/EBE að því er varðar kröfu um gjaldþol skaðatryggingafyrirtækja.

Samþykkt á Alþingi 13. mars 2003.
Breyting á IX. viðauka við EES-samninginn Þingsályktun - þingskjal nr. 1350

128. löggjafarþing 2002–2003.

Nr. 26/128.

Þskj. 1350 - 663. mál.

Þingsályktun um staðfestingu ákvörðunar sameiginlegu EES-nefndarinnar nr. 166/2002, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 166/2002 frá 6. desember 2002, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2001/17/EB frá 19. mars 2001, um endurskipulagningu og slit vátryggingafélaga.

Samþykkt á Alþingi 13. mars 2003.
Breyting á IX. viðauka við EES-samninginn Þingsályktun - þingskjal nr. 1351

128. löggjafarþing 2002–2003.

Nr. 27/128.

Þskj. 1351 - 664. mál.

Þingsályktun um staðfestingu ákvörðunar sameiginlegu EES-nefndarinnar nr. 167/2002, um breytingu á IX. viðauka (Fjármálaþjónusta) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 167/2002 frá 6. desember 2002, um breytingu á IX. viðauka (Fjármálaþjónusta) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2001/24/EB frá 4. apríl 2001, um endurskipulagningu og slit lánastofnana.

Samþykkt á Alþingi 13. mars 2003.
Breyting á XVII. viðauka við EES-samninginn Þingsályktun - þingskjal nr. 1352

128. löggjafarþing 2002–2003.

Nr. 28/128.

Þskj. 1352 - 665. mál.

Þingsályktun um staðfestingu ákvörðunar sameiginlegu EES-nefndarinnar nr. 171/2002, um breytingu á XVII. viðauka (Hugverkaréttindi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 171/2002 frá 6. desember 2002, um breytingu á XVII. viðauka (Hugverkaréttindi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2001/84/EB frá 27. september 2001, um rétt höfundar til þóknunar við endursölu frumgerðar listaverks (fylgirétt).

Samþykkt á Alþingi 13. mars 2003.
Breyting á XIII. viðauka við EES-samninginn Þingsályktun - þingskjal nr. 1353

128. löggjafarþing 2002–2003.

Nr. 29/128.

Þskj. 1353 - 666. mál.

Þingsályktun um staðfestingu ákvörðunar sameiginlegu EES-nefndarinnar nr. 13/2003, um breytingu á XIII. viðauka (Flutningastarfsemi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 13/2003 frá 31. janúar 2003, um breytingu á XIII. viðauka (Flutningastarfsemi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2002/59/EB frá 27. júní 2002, um stofnun eftirlits- og upplýsingakerfis bandalagsins fyrir umferð á sjó og um niðurfellingu á tilskipun ráðsins 93/75/EBE.

Samþykkt á Alþingi 13. mars 2003.
Breyting á II. viðauka við EES-samninginn Þingsályktun - þingskjal nr. 1354

128. löggjafarþing 2002–2003.

Nr. 30/128.

Þskj. 1354 - 667. mál.

Þingsályktun um staðfestingu ákvörðunar sameiginlegu EES-nefndarinnar nr. 10/2003, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 10/2003 frá 31. janúar 2003, um breytingu á II. viðauka (Tæknilegar reglugerðir, staðlar, prófanir og vottun) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 2001/37/EB frá 5. júní 2001, um samræmingu ákvæða í lögum og stjórnsýslufyrirmælum aðildarríkjanna varðandi framleiðslu, kynningu og sölu á tóbaksvörum.

Samþykkt á Alþingi 13. mars 2003.
Breyting á XVII. viðauka við EES-samninginn Þingsályktun - þingskjal nr. 1355

128. löggjafarþing 2002–2003.

Nr. 31/128.

Þskj. 1355 - 668. mál.

Þingsályktun um staðfestingu ákvörðunar sameiginlegu EES-nefndarinnar nr. 20/2003, um breytingu á XVII. viðauka (Hugverkaréttindi) við EES-samninginn.

Alþingi ályktar að heimila ríkisstjórninni að staðfesta fyrir Íslands hönd ákvörðun sameiginlegu EES-nefndarinnar nr. 20/2003 frá 31. janúar 2003, um breytingu á XVII. viðauka (Hugverkaréttindi) við EES-samninginn frá 2. maí 1992, og fella inn í samninginn tilskipun Evrópuþingsins og ráðsins 98/44/EB frá 6. júlí 1998, um lögvernd uppfinninga í líftækni.

Samþykkt á Alþingi 13. mars 2003.
Skógrækt 2004–2008 Nefndarálit - þingskjal nr. 1402

128. löggjafarþing 2002–2003.

Þskj. 1402 - 689. mál.

Nefndarálit um till. til þál. um skógrækt 2004–2008.

Frá landbúnaðarnefnd.

Nefndin hefur fjallað um málið og fengið á sinn fund Níels Árna Lund frá landbúnaðarráðuneyti og Sigurgeir Þorgeirsson frá Bændasamtökum Íslands. Þá bárust umsagnir frá Skógrækt ríkisins, Héraðsskógum, Austurlandsskógum, Norðurlandsskógum, Skjólskógum á Vestfjörðum, Suðurlandsskógum, Vesturlandsskógum og Rannsóknastöð Skógræktar ríkisins á Mógilsá.

Í tillögunni er gert ráð fyrir að á árunum 2004–2008 skuli fjármagni veitt til skógræktar á Íslandi samkvæmt nánari sundurliðun sem kemur fram í tillögugreininni og gerir kleift að gera áætlanir fram í tímann fyrir hvert og eitt skógræktarverkefni.

Fyrir liggur að samstaða er um skiptingu milli landshlutabundinna skógræktarverkefna um fjármagn og leggur nefndin því til að tillagan verði samþykkt óbreytt.

Guðjón A. Kristjánsson sat fundinn sem áheyrnarfulltrúi og er samþykkur áliti þessu.

Guðjón Guðmundsson og Einar Oddur Kristjánsson voru fjarverandi við afgreiðslu málsins.

Alþingi, 14. mars 2003.

Drífa Hjartardóttir,

form., frsm.

Kristinn H. Gunnarsson.

Sigríður Jóhannesdóttir.

Jónína Bjartmarz.

Karl V. Matthíasson.

Þuríður Backman.

Sigríður Ingvarsdóttir.
Áfallahjálp í sveitarfélögum Þingsályktun - þingskjal nr. 1422

128. löggjafarþing 2002–2003.

Nr. 32/128.

Þskj. 1422 - 59. mál.

Þingsályktun um skipulagða áfallahjálp í sveitarfélögum.

Alþingi ályktar að fela ríkisstjórninni í samstarfi við sveitarfélög að koma á skipulagðri áfallahjálp innan sveitarfélaga til að bregðast við þegar alvarleg og mannskæð slys ber að höndum.

Samþykkt á Alþingi 14. mars 2003.
Uppsagnir eða mismunun í starfi vegna aldurs Þingsályktun - þingskjal nr. 1431

128. löggjafarþing 2002–2003.

Nr. 33/128.

Þskj. 1431 - 34. mál.

Þingsályktun um að spornað verði við uppsögnum eða mismunun í starfi vegna aldurs.

Alþingi ályktar að fela ríkisstjórninni að kanna á hvern hátt unnt er með lagasetningu að sporna við því að fólk sé látið gjalda aldurs á vinnustað, hvort heldur er með uppsögnum eða mismunun í starfi. Skipuð verði nefnd þar sem fulltrúar samtaka launafólks eigi aðild auk fulltrúa stjórnmálaflokka á þingi og skili nefndin áliti innan eins árs.

Samþykkt á Alþingi 15. mars 2003.
Framkvæmdaáætlun um aðgengi fyrir alla Þingsályktun - þingskjal nr. 1432

128. löggjafarþing 2002–2003.

Nr. 34/128.

Þskj. 1432 - 171. mál.

Þingsályktun um framkvæmdaáætlun um aðgengi fyrir alla.

Alþingi ályktar að skipaður verði starfshópur með fulltrúum ráðuneytis félagsmála, menntamála, umhverfismála, heilbrigðis- og tryggingamála, dómsmála, samgöngumála og fjármála og fulltrúum frá hagsmunasamtökum fatlaðra til að semja framkvæmdaáætlun sem hefur að markmiði að tryggja aðgengi fyrir alla með hliðsjón af meginreglum Sameinuðu þjóðanna um þátttöku fatlaðra til jafns við aðra. Jafnframt geri starfshópurinn kostnaðaráætlun um verkefnið. Fulltrúi félagsmálaráðuneytisins verði formaður starfshópsins.

Starfshópurinn leggi fram tillögur sínar fyrir 1. október 2003.

Samþykkt á Alþingi 15. mars 2003.
Verndun búsetu og menningarlandslags í Árneshreppi Þingsályktun - þingskjal nr. 1433

128. löggjafarþing 2002–2003.

Nr. 35/128.

Þskj. 1433 - 55. mál.

Þingsályktun um aðgerðir til verndunar búsetu og menningarlandslags í Árneshreppi.

Alþingi ályktar að fela ríkisstjórninni að setja á stofn nefnd er vinni að gerð tillagna um aðgerðir til verndunar búsetu og menningarlandslags í Árneshreppi í Strandasýslu á grundvelli samþykktar norrænu ráðherranefndarinnar frá 12. nóvember 1996 og leita eftir víðtæku samstarfi heimamanna og félagasamtaka í þeim tilgangi.

Samþykkt á Alþingi 15. mars 2003.
Aðstaða til hestamennsku Þingsályktun - þingskjal nr. 1434

128. löggjafarþing 2002–2003.

Nr. 36/128.

Þskj. 1434 - 334. mál.

Þingsályktun um úttekt á aðstöðu til hestamennsku.

Alþingi ályktar að fela landbúnaðarráðherra að skipa nefnd sem geri úttekt á aðstöðu til hestamennsku á landsbyggðinni og leggi fram tillögur um stuðning ríkissjóðs við uppbyggingu hennar. Nefndin skili áliti fyrir 1. október 2003.

Samþykkt á Alþingi 15. mars 2003.
Rýrnun eigna íbúa landsbyggðarinnar Þingsályktun - þingskjal nr. 1435

128. löggjafarþing 2002–2003.

Nr. 37/128.

Þskj. 1435 - 254. mál.

Þingsályktun um nefnd til að kanna rýrnun eigna íbúa landsbyggðarinnar.

Alþingi ályktar að fela ríkisstjórninni að setja á stofn nefnd sem kanni þróun fasteignaverðs á landsbyggðinni í samanburði við höfuðborgarsvæðið síðastliðin tíu ár. Nefndin skoði ítarlega hvernig fasteignir fólks á landsbyggðinni hafi rýrnað í verði og þá hversu mikið, leiti úrræða og komi með tillögur til úrbóta.

Nefndin ljúki störfum fyrir árslok 2003.

Samþykkt á Alþingi 15. mars 2003.
Frestun á fundum Alþingis Þingsályktun - þingskjal nr. 1436

128. löggjafarþing 2002–2003.

Nr. 38/128.

Þskj. 1436 - 718. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 14. mars 2003 eða síðar, ef nauðsyn krefur.

Samþykkt á Alþingi 15. mars 2003.
Skógrækt 2004–2008 Þingsályktun - þingskjal nr. 1439

128. löggjafarþing 2002–2003.

Nr. 39/128.

Þskj. 1439 - 689. mál.

Þingsályktun um skógrækt 2004–2008.

Alþingi ályktar að á árunum 2004–2008 skuli fjármagn veitt til skógræktar á Íslandi samkvæmt þeirri sundurliðun sem kemur fram í eftirfarandi töflum. Fjárhæðir miðast við verðlag í byrjun árs 2003 og skulu þær taka breytingum í samræmi við þróun verðlags á tímabilinu.

Fjármagni til landshlutabundinna skógræktarverkefna verði varið í samræmi við lög nr. 32/1991, um Héraðsskóga, lög nr. 93/1997, um Suðurlandsskóga, og lög nr. 56/1999, um landshlutabundin skógræktarverkefni.

Skógrækt ríkisins verji fjármagninu til yfirstjórnar, stjórnsýslu, rannsókna og umsjónar þjóðskóganna.

Áætlunina skal endurskoða að þremur árum liðnum.

Áætlun þessi tekur ekki til skógræktar á vegum skógræktarfélaga og almennings.

I. Landshlutabundin skógræktarverkefni.

II. Skógrækt ríkisins.

Samþykkt á Alþingi 15. mars 2003.
Reynslulausn Þingsályktunartillaga - þingskjal nr. 857

128. löggjafarþing 2002–2003.

Þskj. 857 - 517. mál.

Tillaga til þingsályktunar um reynslulausn.

Flm.: Þorgerður K. Gunnarsdóttir, Jónína Bjartmarz,

Guðrún Ögmundsdóttir, Ögmundur Jónasson.

Alþingi ályktar að fela dómsmálaráðherra að skipa nefnd til að kanna og gera úttekt á veitingu reynslulausnar skv. 40.–42. gr. almennra hegningarlaga, nr. 19/1940. Kannað verði m.a. hversu algengt er að beita því úrræði, hvernig háttað er eftirliti með því að skilyrði reynslulausnar séu haldin og hversu mörg brot eru framin af einstaklingum á reynslulausn. Jafnframt verði sérstaklega kannað hvort ástæða sé til þess að breyta framkvæmd reynslulausnar á þann veg að það verði hlutverk dómara að ákveða hvort fangi skuli látinn laus til reynslu í stað Fangelsismálastofnunar ríkisins, sbr. 1. mgr. 40. gr. almennra hegningarlaga.

Greinargerð.

Reynslulausn er stjórnsýsluákvörðun sem fólgin er í því að fangi er látinn laus til reynslu þegar hann hefur afplánað tiltekinn hluta dæmds refsitíma. Samkvæmt heimild í 1. mgr. 40. gr. almennra hegningarlaga getur Fangelsismálastofnun ríkisins þannig ákveðið að fangi skuli látinn laus til reynslu þegar hann hefur afplánað 2/ 3hluta refsitímans. Reynslan hefur verið sú að nær allir fangar fá reynslulausn ef þeir uppfylla skilyrði 40. gr. almennra hegningarlaga og eiga ekki mál í refsivörslukerfinu, þ.e. eiga ekki ódæmt í málum sem eru til meðferðar hjá lögreglu, ákæruvaldi eða dómstólum á þeim tíma þegar umsóknir þeirra um reynslulausn koma til afgreiðslu.

Samkvæmt 2. gr. stjórnarskrár lýðveldisins Íslands, nr. 33/1944, er hér á landi byggt á þrískiptingu ríkisvaldsins. Þannig fara Alþingi og forseti Íslands saman með löggjafarvaldið. Forseti og önnur stjórnvöld fara með framkvæmdarvaldið og dómendur fara með dómsvaldið. Hugsunin á bak við þrígreiningu ríkisvaldsins er sú að hver aðili fari með sína grein þess. Með 1. mgr. 40. gr. almennra hegningarlaga á sér hins vegar stað framsal valds frá dómsvaldi til framkvæmdarvalds. Þar er stjórnsýsluaðila falið að endurskoða ákvörðun dóms og breyta dómsorði sem upp hefur verið kveðið hjá innlendum dómstóli.

Framsal valds á milli þriggja þátta ríkisvaldsins er í ósamræmi við það sem stjórnskipan landsins byggist á. Í framkvæmd hefur verið reynt að sporna við slíku framsali eftir fremsta megni þó svo að hægt sé að réttlæta slíkt í einhverjum tilvikum. Er hér sérstaklega átt við skýrt afmarkaðar og lögákveðnar reglugerðarheimildir ráðherra, þar sem erfitt er í framkvæmd að breyta lögum í hvert sinn sem útfæra þarf nánar tilgreindar reglur í gildandi löggjöf.

Flutningsmenn telja nauðsynlegt að kannað verði gaumgæfilega hvort rétt sé að takmarka það framsal valds sem á sér stað í 1. mgr. 40. gr. almennra hegningarlaga. Þannig má færa sterk rök fyrir því að óeðlilegt sé í ljósi þess sem að framan greinir að framkvæmdarvaldshafi geti breytt uppkveðnum dómi.

Jafnframt telja flutningsmenn nauðsynlegt að fram fari nákvæm könnun á reynslulausn í heild sinni sem refsigæsluúrræði og sérstaklega verði þá hugað að þeim atriðum sem hér hafa verið nefnd, ekki síst í ljósi þeirra ofbeldisbrota sem framin hafa verið undanfarið.
Frestun á fundum Alþingis Þingsályktun - þingskjal nr. 3

129. löggjafarþing 2003.

Nr. 1/129.

Þskj. 3 - 1. mál.

Þingsályktun um samþykki til frestunar á fundum Alþingis samkvæmt 1. mgr. 23. gr. stjórnarskrárinnar.

Alþingi ályktar að veita samþykki til þess að fundum þingsins verði frestað frá 27. maí 2003 eða síðar, ef nauðsyn krefur, til septemberloka.

Samþykkt á Alþingi 27. maí 2003.